b'\n_START_ARTICLE_\nAlojz Novinc\n_START_SECTION_\n\xc5\xbdivljenje in delo\n_START_PARAGRAPH_\nAlojz Novinc, \xc4\x8digar o\xc4\x8de je doma iz Zgornje Senice, mati pa iz Gode\xc5\xa1i\xc4\x8da, kjer je bil tudi rojen, se je poklicno izu\xc4\x8dil za \xc4\x8devljarja pri Antonu Sedeju v Kranju in Pavlu Bizovi\xc4\x8darju v \xc5\xa0kofji Loki. Voja\xc5\xa1ki rok je slu\xc5\xbeil med 1937 in 1939 v Bijelini. Poro\xc4\x8dil se je s Francko Pokorn (Ingl\xc4\x8devo) iz \xc5\xa0kofje Loke leta 1940 na Brezjah._NEWLINE_Nekaj \xc4\x8dasa je delal v \xc4\x8devljarski stroki, kasneje pa se je zaposlil v Litostroju, kjer je do\xc4\x8dakal tudi pokoj leta 1966._NEWLINE_Svoj prosti \xc4\x8das je posve\xc4\x8dal kulturni dejavnosti na Gode\xc5\xa1i\xc4\x8du in okoli\xc5\xa1kih vaseh. Igrati je za\xc4\x8del v Katoli\xc5\xa1kem prosvetnem dru\xc5\xa1tvu v Rete\xc4\x8dah. Bil je pobudnik ustanovitve dramskega odseka pri gasilski \xc4\x8deti na Gode\xc5\xa1i\xc4\x8du. Med 1938 in 1958 je bil gonilna sila kulturnega dogajanja. V tem \xc4\x8dasu je postavil na oder 91 predstav, v njih je obenem igral in jih re\xc5\xbeiral. Igral je tudi na Lo\xc5\xa1kem odru._NEWLINE_Za svoje dolgoletno gledali\xc5\xa1ko in kulturno delo je prejel ob\xc4\x8dinsko priznanje ob tiso\xc4\x8dletnici \xc5\xa0kofje Loke (1973) in gode\xc5\xa1ko ob tridesetletnici svojega delovanja.'